ክብርት አምባሳደር፤ በሀገረ አሜሪካ በእኔ እድሜ አካባቢ ለሚገኝ የዮኒቨርሲቲ መምህር እና የአንድ ታዋቂ ትምህርት ቤት ዳይሬክተር ስለሚደረግለት እገዛና ድጋፍ፣ ስለሚያገኘው ሙገሳ ጠንቅቄ አውቃለሁ፡፡ ታዲያ በጣም ሠለጠኑ ከሚባሉ ቀዳሚ ሀገሮች መካከል የእርስዎ ሀገር ለወጣት ዩኒቨርሲቲ ፕሮፌሰሮች የሚሰጠው ምላሽ አግባብ ነው ይላሉ? በምክንያት ማሰብ እና መኖር የእርስዎ ሀገር መገለጫስ አይደለምን? ወይስ የቆንፅላው የቪዛ ፍቃድ እንዲፀድቅልኝ «ቪዛው ተፈቅዶልሀል» ስባል እንደ ህፃን ልጅ መቦረቅ ነበረብኝ? ይህ ዓይነቱ ኢምክንያታዊነት እኔን ብቻ ሳይሆን በኃላፊነት የማስተዳድረውን ትምህርት ቤት፤ ሲቀጥልም በሀገሬ የኩራት መገለጫ ከሆኑ ዩኒቨርስቲዎች ቀዳሚ ስፍራ ያለውን አዲስ አበባ ዩኒቨርስቲን መሳደብ እና ቦታ አለመስጠት ይመስለኛል፡፡ ከዚህ የዘለለ ትርጉም ማግኝት አልቻልኩም፡፡ ቅሬታዬንም ለርስዎ የገለፁኩልዎ፤ የምኮራበት፣ ቀን በቀን እራሴን በእውቀት የማንፅበት ተማሪዎች ከዛም በላይ ሀገሬ ብዙ የምትጠብቅበት ዩኒቨርሲቲዬ፣ አዲስ አበባ ዩኒቨርሲቲ የሚገባውን ክብር በማጣቱ ነው፡፡